送嚴侍郎到綿州同登杜使君江樓
作者：杜甫
朝代：唐

paragraphs: 野興每難盡，江樓延賞心。
歸朝送使節，落景惜登臨。
稍稍煙集渚，微微風動襟。
重船依淺瀨，輕鳥度層陰。
檻峻背幽谷，窗虛交茂林。
燈光散遠近，月彩靜高深。
城擁朝來客，天橫醉後參。
窮途衰謝意，苦調短長吟。
此會共能幾，諸孫賢至今。
不勞朱戶閉，自待白河沈。